# Venezuelan maanjäristykset 2026

| Venezuelan maanjäristykset 2026 |
| --- |
|  Pääjäristyksen sijainti Venezuelassa, 23 kilometriä Yaracuyn osavaltion Yumaresta kaakkoon. |
| Päivämäärä | 24. kesäkuuta 2026 |
| Magnitudi | 7,2 ja 7,5 (Mw) |
| Syvyys | 20,3 km ja 10 km |
| Episentrumin sijainti | Yaracuyn osavaltio |
| Maat, joihin vaikutukset ulottuivat | Venezuela |
| Henkilövahingot | (ti 30.6.2026:) ainakin 1 943 kuollutta ja 10 571 loukkaantunutta 43 251 kateissa |
| Infobox OK |

**Venezuelan maanjäristykset 2026** tapahtuivat keskiviikkona 24. kesäkuuta 2026 kello 18.04–18.05 paikallista aikaa (22.04–22.05 UTC) Venezuelan pohjoisosissa. Sen voimakkuudeltaan 7,2 magnitudin esijäristyksen keskus oli Yaracuyn osavaltiossa. Tätä seurasi 39 sekuntia myöhemmin 7,5 magnitudin pääjäristys lähistöllä. Maanjäristykset olivat voimakkaimpia yli sataan vuoteen; vuonna 1900 Venezuelassa koettiin 7,7 magnitudin maanjäristys.

Monista muista maista on lahjoitettua humanitaarista apua ja lähetetty etsintä- ja pelastusryhmiä paikalle.

Tiistaina 30. kesäkuuta iltapäivällä paikallista aikaa, 1 943 ihmisen raportoitiin löytyneen kuolleena ja loukkaantuneita oli ainakin 10 571. Rauniosta löytyi vielä maanantaina - viisi päivää maanjäristyksen jälkeen - hengissä olevia pelastettavia: esimerkiksi äiti alle kolmiviikkoisen vauvansa kanssa. Yhdysvaltain geologian tutkimuskeskus USGS:n arvion mukaan uhriluvun määrän uskotaan nousevan vielä huomattavasti. USGS:n seismisiin mittauksiin, paikkatietoon ja mallilaskelmiin pohjautuvan päivitetyn arvion mukaan 44 prosentin todennäköisyydellä kuolonuhrien määrä nousisi suuruusluokkaan 10 000–100 000. Tiistaina 30. kesäkuuta aamulla kadoksissa olevaksi listattiin 43 251 ihmistä. Yhdysvaltalainen The New York Times -sanomalehti toi haastattelemiensa asiantuntijoiden avulla esille, että todellinen uhriluku ja tapahtumien kokonaiskuva voi tällaisissä suurkatastrofeissa selvitä vasta monien viikkojen päästä. Useat loukkaantuneista myös kuolevat vasta varsinaisen onnettomuuden jälkeen, koska heitä ei voida hoitaa hyvin. Tähän myötävaikuttaa Venezuelan jo valmiiksi heikossa tilassa ollut terveydenhuollon tilanne ja riittämätön lääkkeiden ja lääkinnällisten tarvikkeiden saatavuus.

Kansainvälisen siirtolaisjärjestö IOM:n ensiarvion mukaan 6,76 miljoonaa ihmistä saattaa olla maanjäristysten vaikutuspiirissä. Heistä lähes 2 miljoonaa asuu pääkaupunki Caracasissa. Monet kymmenet tuhannet ihmiset tarvitsevat tilapäisen majoitusratkaisun heidän kotinsa tuhouduttua tai vaurioiduttua vaarallisesti. Monet kotinsa menettäneet nukkuivat maanjäristyksen jälkeen tilapäisesti ulkona, esimerkiksi puistoissa, aukioilla, urheilukentillä tai autoissa. Maanjäristysten tuhoamien fyysisten rakenteiden arvo yltää Yhdistyneiden kansakuntien kehitysohjelman (UNDP) ensiarvon mukaan 6,7 miljardiin dollariin, joka vastaa noin kuutta prosenttia (6 %) Venezuelan BKT:stä. Luvussa ei kuitenkaan ole mukana infrastruktuurille aiheutuneita vahinkoja eikä laajempaa talouselämän häriintymisen vaikutusta eikä pitempikestoisia vaikutuksia. Näiden huomioiminen nostaa kokonaisvahingot tyypillisesti 1,5-3 kertaiseksi suoriin vahinkoihin nähden. Yksilöiden ja yhteisöjen menetykset voivat olla suuria fyysisten rakenteiden tuhoutumisen ohella.

## Rakennusmääräyksistä ja rakennusten romahtamisesta tai vaurioitumisesta

Maanjäristys 24.6.2026 lello 18.05 paikallista aikaa Caracasin kadulla nähtynä (video)
Venezuela uudisti rakennusmääräyksiään 1970-luvulla, ja monet rakennukset on 1980-luvulta lähtien suunniteltu kestämään aiempaa paremmin maanjäristyksiä. Vanhempaa rakennuskantaa on kuitenkin paljon eikä rakennusvalvonta ole moitteetonta. Yleisesti näin voimakaat maanjäristykset saattavat erään arvion mukaan vaurioittaa 20–30 prosenttia rakennuskannasta. Esimerkiksi pääkaupunki Caracasin rakennuskannasta yli puolet on ajalta ennen vuotta 1982, jolloin seismisestä kestävämpien rakentamisluokkien normisto astui voimaan, joten asiantuntijat eivät yllättyneet että rakennuksia tuhoutui myös pääkaupungissa. Maanjäristyssietoiset, sitkeät rakennukset voivat taipua tai muuttaa muotoaa jossain määrin rikkoutumatta, eivätkä rakennusten kantavat rakenteet saisi romahtaa, vaikka seiniin tulisi halkeamia. Parlamentin puhemiehen Jorge Rodríguezin mukaan ainakin noin 1 400 rakennusta on vaurioitunut, mukaanlukien 13 sairaalaa ja 25 kauppakeskusta. Los Angeles Timesin haastatteleman rakennussuunnittelun asiantuntijan arvion mukaan monet talot vaikuttivat romahtaneen tavalla, joka oli hyvin tyypillistä maanjäristyksiä kestämättömille, ei-sitkeille betonirakennuksille. Kokonaan tai osin romahtaneiden rakennusten alla on paljon hautautuneita. NASAn satelliittiaineiston perusteella on luokiteltu, että lähes 59 000 Venezuelan pohjoisosan rakennusta olisi todennäköidesti vaurioitunut 24. päivän kesäkuuta 2026 maanjäristyksissä.

Suurta tuhoa on aiheutunut ainakin rannikolla sijaitsevassa La Guairan osavaltiossa, jossa rantakaistaleen tornitaloja on tuhoutunut ainakin 10 kilometrin matkalla. El Pais -sanomalehden julkaisemissa ennen ja jälkeen maanjäristystä otetuista satelliittikuvista näkee lukuisten suurten kerrostalojen ja pienempien rakennusten luhistuneen. Yli 100 rakennuksen on raportoitu romahtaneen osavaltiossa, ja monet muut rakennukset ovat vaurioituneet pahoin. Samassa osavaltiossa sijaitsevan maan suurimman lentoaseman eli Maiquetía Simón Bolívarin kansainvälisen lentoaseman vaurioituminen ja sulku vaikeuttaa pelastustöitä, avun toimittamista Venezuelaan ja maassa olevien ulkomaalaisten paluuta kotimaihinsa. Korvaavana lentoasemana on toiminut muun muassa Arturo Michelenan kansainvälinen lentoasema Valenciassa.

## Kritiikkiä viranomaisten toimintaa kohtaan

Kansalaisjärjestö Proveria oli kyseenalaistanut virallisiset onnettomuuden uhriluvut edellispävänä ja kaipasi avoimuutta viestintään kansakunnan kohtaamassa tilanteessa. Ihmetystä oli herättämyt esimerkiksi se, että sunnuntaina 28. kesäkuuta raportoitu vahvistettujen kuolonuhrien lukumäärä oli kasvanut vain 20:llä ja loukkaantuneiden määrä oli jopa pienentynyt 88:lla edellispäivän arvoihin nähden. Etenkin loukkaantuneiden määrä osoitti järjestön mukaan epäjohdonmukaisuutta perjantaista 26. kesäkuuta lähtien, jonka jälkeen viranomaiset olivat julkaisseet vain yhden uhritiedon päivittäin.

Esimerkiksi The New York Times tuo esille useita pelastustöiden organisointiin liittyviä puutteita. Etsintä- ja pelastusryhmät joutuivat odottelemaan alkupäivinä tuntikausia liikennejonoissa päästäkseen pahimmille tuhoalueille La Guairaan, mikä hidastutti pelastustöitä. Syynä oli että lukuisat vapaaehtoiset kuljettivat pieniä määriä erilaisia avustustarvikkeita tuhoalueelle (sen sijaan että olisivat jättäneet tarvikkeet keruupisteisiin pääkauoungissa Caracasissa), jonne oli vain yksi kohtalaisessa kunnossa oleva tie. Vakavaa puutetta oli raskaiden työkoneiden saamisessa avuksi sortuneiden talojen raivaamiseen raskaista betonirakenteista ja lääkintätarvikkeista haavoittuneille. Myös rakennusnormien arvioitiin olleen puutteellisia.

## Katso myös

* Vargasin tragedia 1999

## Lähteet

## Aiheesta muualla

* Kuvia tai muita tiedostoja aiheesta Venezuelan maanjäristykset 2026 Wikimedia Commonsissa